CELEX: 32015R0538
Language: sl
Date: 2015-03-31 00:00:00
Title: Uredba Komisije (EU) 2015/538 z dne 31. marca 2015 o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe benzojske kisline – benzoatov (E 210–213) v kuhanih kozicah v slanici  Besedilo velja za EGP

1.4.2015   
            
            
               SL
            
            
               Uradni list Evropske unije
            
            
               L 88/4
            
         UREDBA KOMISIJE (EU) 2015/538
   z dne 31. marca 2015
   o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe benzojske kisline – benzoatov (E 210–213) v kuhanih kozicah v slanici
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 10(3) Uredbe,
   ob upoštevanju naslednjega:
   
               (1)
            
            
               Priloga II k Uredbi (ES) št. 1333/2008 določa seznam Unije aditivov za živila, odobrenih za uporabo v živilih, in pogoje njihove uporabe.
            
         
               (2)
            
            
               Navedeni seznam se lahko na pobudo Komisije ali na podlagi zahtevka posodobi v skladu s skupnim postopkom iz člena 3(1) Uredbe (ES) št. 1331/2008 Evropskega parlamenta in Sveta (2).
            
         
               (3)
            
            
               Zahtevo za spremembo seznama Unije aditivov za živila je predložila danska Zveza za morsko hrano, da bi se povišala najvišja dovoljena vsebnost benzojske kisline – benzoatov (E 210–213) v kuhanih kozicah v slanici.
            
         
               (4)
            
            
               Priloga II k Uredbi (ES) št. 1333/2008 določa mejne vsebnosti za uporabo sorbinske kisline – sorbatov; benzojske kisline – benzoatov (E 200–213) 2 000 mg/kg v polkonzerviranih ribah in ribiških proizvodih, vključno z raki, mehkužci, surimijem ter ribjo pašteto/pašteto iz rakov; kuhanih rakih in mehkužcih. Poleg tega je v kuhanih rakih in mehkužcih skupna najvišja dovoljena vsebnost benzojske kisline – benzoatov (E 210–213) 1 000 mg/kg.
            
         
               (5)
            
            
               Te najvišje dovoljene vsebnosti v kuhanih kozicah v slanici z vrednostjo pH med 5,6 in 5,7 bi morale zadostovati za zaviranje rasti bakterije Listeria monocytogenes pri temperaturah hlajenja med 5 in 8 °C. Vendar lahko že majhne spremembe parametrov konzerviranja povzročijo rast bakterije Listeria monocytogenes. Na tehnološki univerzi na Danskem so razvili matematično metodo predvidevanja, da bi določili, kakšna vsebnost benzojske kisline – benzoatov (E 210–213) je potrebna (3). Po navedenem modelu vsebnost 1 000 mg/kg E 210–213 ne zadošča za preprečitev rasti bakterije Listeria monocytogenes v kozicah v slanici pri vrednosti pH 5,8. Model in testiranja kažejo, da je najboljša kombinacija benzojske kisline – benzoatov (E 210–213) in sorbinske kisline – sorbatov (E 200–203) za preprečitev rasti bakterije Listeria monocytogenes v teh kozicah 1 500 mg/kg oziroma 500 mg/kg.
            
         
               (6)
            
            
               V svojem poročilu o trendih in virih zoonoz, njihovih povzročiteljih in izbruhih okužb, ki se prenašajo s hrano, v letu 2012 (4) je Evropska agencija za varnost hrane (v nadaljnjem besedilu: Agencija) ugotovila, da se je v primerjavi z letom 2011 število primerov listerioze pri ljudeh rahlo povečalo, pri čemer je bilo leta 2012 prijavljenih 1 642 potrjenih primerov pri ljudeh. V obdobju 2008–2012 je bilo v Uniji ugotovljeno sicer počasno, a statistično pomembno povečevanje števila okužb, s sezonskim vzorcem. Tako kot v preteklih letih je bila med primeri prijavljena visoka smrtnost (17,8 %). Leta 2012 je 18 držav članic skupno prijavilo 198 primerov smrti zaradi listerioze, kar je največ po letu 2006. Bakterijo Listeria monocytogenes so redko odkrili v tolikšni meri, da bi presegla dovoljeno varnostno mejo za živila za neposredno uživanje na prodajnih mestih na drobno. Vzorci, ki so to mejo presegli, so bili najpogosteje ugotovljeni v ribiških proizvodih.
            
         
               (7)
            
            
               Komisija je v svojem poročilu o vnosu aditivov za živila s hrano v Evropski uniji (5) ugotovila, da bi izpostavljenost benzojski kislini – benzoatom lahko predstavljala do 96 % sprejemljivega dnevnega vnosa za majhne otroke in 84 % za odrasle na podlagi uporabe najvišjih dovoljenih vsebnosti. Tedaj je bila za sorbinsko kislino – sorbate v kombinaciji z benzojsko kislino – benzoati določena najvišja vsebnost 2 000 mg/kg v kuhanih kozicah. Ta vsebnost je bila spremenjena z Direktivo 2006/52/ES Evropskega parlamenta in Sveta (6), ko so to odobritev razširili na vse kuhane rake in mehkužce, a največ 1 000 mg/kg za benzojsko kislino – benzoate. Zato se pričakuje, da povišanje te vsebnosti na 1 500 mg/kg (samo za kuhane kozice v slanici), ne bo povzročilo dodatne izpostavljenosti, ki bi pomenila tveganje za varnost.
            
         
               (8)
            
            
               V skladu s členom 3(2) Uredbe (ES) št. 1331/2008 mora Komisija za posodobitev seznama Unije aditivov za živila iz Priloge II k Uredbi (ES) št. 1333/2008 zaprositi za mnenje Agencije, razen če zadevna posodobitev ne bo imela učinka na zdravje ljudi. Ker gre pri odobritvi uporabe benzojske kisline – benzoatov (E 210–213) v kuhanih kozicah, konzerviranih v slanici, za posodobitev navedenega seznama, ki ne bo imela učinka na zdravje ljudi, Komisiji ni treba zaprositi za mnenje Agencije.
            
         
               (9)
            
            
               Zato bi bilo treba Prilogo II k Uredbi (ES) št. 1333/2008 ustrezno spremeniti.
            
         
               (10)
            
            
               Ukrepi iz te uredbe so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJO UREDBO:
   Člen 1
   Priloga II k Uredbi (ES) št. 1333/2008 se spremeni v skladu s Prilogo k tej uredbi.
   Člen 2
   Ta uredba začne veljati dvajseti dan po objavi v Uradnem listu Evropske unije.
   Uporablja se od trenutka začetka veljavnosti te uredbe.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 31. marca 2015
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 354, 31.12.2008, str. 16.
   
      (2)  Uredba (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (UL L 354, 31.12.2008, str. 1).
   
      (3)  http://sssp.dtuaqua.dk
   
      (4)  Zbirno poročilo Evropske unije o trendih in virih zoonoz, njihovih povzročiteljih in izbruhih okužb, ki se prenašajo s hrano, v letu 2012, (EFSA Journal 2014;12(2):3547, http://www.efsa.europa.eu/en/efsajournal/doc/3547.pdf.
   
      (5)  COM(2001) 542 final.
   
      (6)  Direktiva 2006/52/ES Evropskega parlamenta in Sveta z dne 5. julija 2006 o spremembi Direktive 95/2/ES o aditivih za živila razen barvil in sladil in Direktive 94/35/ES o sladilih za uporabo v živilih (UL L 204, 26.7.2006, str. 10).
   
      PRILOGA
      V delu E Priloge II k Uredbi (ES) št. 1333/2008 se v kategorijo živil 09.2 „Predelani ribe in ribiški proizvodi, vključno z mehkužci in raki“ doda naslednji vnos za vnosom za aditiv za živila E 210–213:
      
         
                      
                  
                  
                     „E 210–213
                  
                  
                     benzojska kislina – benzoati
                  
                  
                     1 500
                  
                  
                     (1) (2)
                  
                  
                     samo kuhane kozice v slanici“